El consell d'administració d'Adif ha adjudicat el contracte per a la instal·lació del tercer carril en el tram d'11 quilòmetres entre Castellbisbal i Martorell, per import de 64.144.929,48 euros i un termini d'execució de 18 mesos i mig a la Unió Temporal d'Empreses (UTE), formada per Tecsa i Dragados. Segons l'administrador d'infraestructures ferroviàries, es tracta d'una actuació "essencial" per al desenvolupament del corredor mediterrani, perquè permetrà enllaçar en ample internacional els trams ja realitzats entre Martorell i la frontera francesa amb els que actualment es troben en execució en les diferents regions que formen part del corredor. Els treballs preveuen implantar l'ample mixt en les vies d'apartat 4, 6, 8 i 10 de l'estació de Castellbisbal, així com en els ramals d'unió entre aquesta estació i la línia Castellbisbal-Mollet, que ja disposa d'aquest ample de via. Segons Adif, a més a més, es renovarà la implantació de l'ample mixt al ramal d'accés a la factoria Seat-Martorell, incloent-hi dues vies de l'estació; i la via a l'estació de Castellbisbal, que dóna accés a les factories de Celsa-Gonvarri-Gonvauto. A l'estació de Castellbisbal s'ampliarà la longitud de les vies d'apartat i se'n crearà una de nova d'estacionament, a més d'altres infraestructures, com un nou pas sota l'autopista AP-7, o la demolició i construcció de part dels passos inferiors en els punts quilòmetres 75/670 i 76/682 i l'adaptació dels túnels de Castellbisbal i Martorell a les noves condicions d'explotació. Amb aquesta actuació, es recuperarà i renovarà l'antic túnel de Castellbisbal, actualment fora de servei, per incorporar-lo a l'explotació i per crear una tercera via de circulació que connectarà l'estació de Castellbisbal i el viaducte del Llobregat, situat als voltants de Martorell. Segons ha informat l'administrador d'infraestructures, els treballs presenten una elevada complexitat tècnica, ja que és necessari actuar directament a la plataforma i sobre d'elements del sistema ferroviari i, per això, Adif ha planificat les fases de les obres amb l'objectiu de minimitzar les afeccions sobre la circulació de trens. Aquesta actuació està cofinançada amb fons europeus a través del Mecanisme "Connectar Europa "(CEF).

Summary: Adif adjudica per 64 MEUR la implantació de l'ample internacional entre Castellbisbal i Martorell


El ple de Santa Perpètua de Mogoda (Vallès Occidental) ha aprovat aquest dijous al vespre una moció de suport als "presos polítics" que ha comptat amb el suport de tots els representants del consistori (entre ells els regidors de l'equip de govern, format per ICV i PSC) a excepció dels dos de Ciutadans, que s'han abstingut. A banda dels 10 regidors d'ICV i els 3 del PSC també hi han votat a favor els 4 d'ERC, el de la candidatura local Plataforma Cívica i el de la CUP. El text denuncia la situació "injusta" de la presó preventiva d'Oriol Junqueras, Joaquim Forn, Jordi Sànchez i Jordi Cuixart i demana, en cas que no se'ls alliberi, que se'ls acosti a presons catalanes.  La moció aprovada també alerta de la "vulneració de drets" dels infants en referència als fills dels empresonats, alguns d'edat molt curta. Al text s'especifica que en els quatre mesos i mig d'empresonament preventiu "el fills i filles dels presos han hagut de fer més de 28.000 quilòmetres per veure un cop per setmana els seus pares". Es tracta d'una situació "inacceptable que mai serà restituïda en la vida d'aquests infants". Entre els acords presos, el consistori expressa el "rebuig" a la decisió de mantenir en presó preventiva Junqueras, Forn, Sànchez i Cuixart i considera que aquesta mesura cautelar "dificulta" la normalització de la situació política a Catalunya. A banda, s'expressa la "solidaritat" a les famílies dels empresonats i es pren el compromís de "rebre-les i posar-se a la seva disposició" per donar-los "el suport emocional i psicològic que necessitin". Tenint en compte la Convenció sobre els Drets de l'Infant també s'acorda reclamar l'acostament dels presos "mentre no es produeixi la seva excarceració", així com sol·licitar que les mesures cautelars es puguin acomplir "en centres penitenciaris catalans".

Summary: Santa Perpètua de Mogoda aprova una moció de suport als "presos polítics" amb els vots d'ICV i PSC


Tècnics de l'Ajuntament de Lleida preparaven aquest dilluns al migdia el pavelló de l'Antorxa dels Camps Elisis, que s'obrirà a les 20h, per donar servei de dutxa i consigna i també d'allotjament puntual a temporers. Aquestes feines han coincidit amb una activitat esportiva, que serà l'última que s'hi farà ja que l'Ajuntament ha informat que mentre l'espai doni servei a temporers les activitats esportives programades es traslladaran a altres equipaments. La portaveu de la Plataforma Fruita amb Justícia Social, Nogay Ndiaye, considera que aquest 'pla de xoc' per a temporers és insuficient i inconcret i que s'ha fet de manera "improvisada" però la regidora de Drets Socials, Regina Cairol, ha puntualitzat que es tracta d'una "situació d'emergència" i que si no hi ha prou amb els serveis actuals s'habilitaran més espais per acollir els temporers. "Estem actuant a corre-cuita però el que tenim clar és que la nostra prioritat són les persones" i que faran el que calgui, diu, per poder donar resposta a les necessitats de la manera "més còmode i digna possible", ha assegurat Cairol. La regidora, però, ha volgut deixar clar que el pavelló de l'Antorxa no és un espai per estar-hi "tot el dia", ja que en principi obrirà de 20h a 22h perquè els temporers puguin deixar les seves pertinences i dutxar-se. Només actuarà d'allotjament en cas que l'alberg Jericó estigui ple. Regina Cairol ha comptabilitzat en 85 les places d'allotjament disponibles per a temporers: 35 a l'alberg i 50 a l'Antorxa, tot i que assegura que al pavelló dels Camps Elisis hi podrien acollir fins a 70 persones. La Plataforma Fruita amb Justícia Social considera aquestes places "insuficients" ja que asseguren que hi ha uns 150 temporers sense allotjament a Lleida. Nogay Ndiaye també critica que l'oficina única d'atenció a temporers, l'Antorxa i el servei de menjador estan molt allunyats entre sí i no estan coordinats pel que fa a l'horari. "Sembla que hagin de fer una gimcana", ha lamentat, ja que "si han de fer cua per dutxar-se, o bé no arribaran a sopar o bé no arribaran després a dormir", ha afegit. Ndiaye lamenta que des de l'Ajuntament no hagin parlat detingudament amb els tècnics i denuncia que la planificació de la Paeria ha estat "zero".  A més del pavelló de l'Antorxa, l'Oficina d'atenció social del Centre Cívic del Centre Històric està oberta de dilluns a divendres en horari de 10 a 13h i de 16.30h a 18.45h. El cap de setmana l'atenció es fa al menjador social de la Panera de 10 a 12h i de 17h a les 19h, on durant cada dia s'ofereix servei de menjador. A banda de l'atenció presencial, els educadors d'entorn faran sortides de carrer per detectar situacions de risc de persones dormint al carrer i realitzar mediació comunitària. La Paeria destaca que per atendre aquesta situació extraordinària s'han incorporat cinc persones contractades amb un pla d'ocupació gràcies a una subvenció de la Generalitat de Catalunya, que treballaran durant tota la campanya de recollida de fruita.

Summary: Preparen el 'refugi' per a temporers a Lleida al pavelló de l'Antorxa i no descarten habilitar més espais


L’alcaldessa de Barcelona, Ada Colau, ha destacat el paper de l’escola pública catalana amb el foment de valors democràtics i això ajuda, ha dit, a crear ciutadans crítics i de pau. Aquestes declaracions han tingut lloc en l’homenatge que s’ha celebrat aquest dimecres a l’Escola del Mar, bombardejada el gener del 38 al barri de la Barceloneta. Colau ha assegurat que l’escola pública “no es toca” i l’ha qualificat com a “un tresor democràtic que tenim i que estimem”. L’aviació feixista italiana va destruir aquesta escola, davant de la platja dels Pescadors i això va obligar a distribuir els alumnes en un centre de Montjuïc i posteriorment a Guinardó, on encara està en actiu. El centre va revolucionar la pedagogia catalana, ja que responsabilitzava als seus alumnes d’alguns serveis de l’escola com ara la biblioteca o el centre meteorològic.  L’homenatge ha servit per recordar els fets que es van produir el gener del 38, quan una flota d’avions feixistes italians va destruir l’escola que es trobava a tocar de la platja dels pescadors i que posteriorment es va haver de desplaçar fins a Montjuïc. A partir del 1948, el centre es va reubicar al Guinardó i a dia d’avui encara funciona. L’escola del Mar va suposar tota una revolució pedagògica en la seva obertura, ja que donava autonomia als seus alumnes. D’aquesta manera, els estudiants havien de gestionar el servei de biblioteca o la revista Garbí. Per recordar els fets, s’ha instal·lat un panell informatiu a peu de platja, on es trobava l’edifici abans de ser bombardejat.

Summary: Colau defensa l’escola pública en l’homenatge del 80è aniversari del bombardeig de l’Escola del Mar


El grup parlamentari del PSC-Units ha registrat una proposta de resolució (PR) on demana que el Parlament insti el Govern a crear un Pla Integral d'Abordatge del Fenomen de l'Ocupació d'Habitatges a Catalunya. Així ho han explicat la diputada socialista Rosa Maria Ibarra i el responsable de Política Municipal del partit, Jaume Collboni, en una roda de premsa al Parlament aquest dijous al matí, després de reunir-se amb regidors/es i alcaldes/ses de la formació per parlar d'ocupacions il·legals. Collboni ha demanat al Govern i a l'executiu espanyol que "es posin les piles" per tractar amb els ajuntaments la matèria d'habitatge. La PR del PSC-Units proposa enfortir els mecanismes d'intervenció dels cossos policials per casos d'ocupacions generadores de "conflicte convivencial, delictives o mafioses", dotant-los de més unitats especialitzades. Collboni ha celebrat que el PSOE ja hagi modificat i desbloquejat la llei d'arrelaments urbans, i que la proposta estigui ja "en curs" a les Corts espanyoles. Al seu torn, el dirigent de PSC ha demanat al Govern que presideix Quim Torra que tingui en compte els ajuntaments per ocupar-se dels "problemes quotidians" de la ciutadania. Tal com ha defensat, a partir d'ara s'obre una "oportunitat important" per dedicar-se al "dia a dia" de la gent, gràcies a la configuració de l'executiu de la Generalitat i al canvi de govern a la Moncloa. La PR del PSC-Units aposta per impulsar convenis de cooperació amb els municipis catalans que delegui les tasques d'inspecció i control de l'impost de pisos buits, així com la capacitat sancionadora que emana de la llei de l'Habitatge de 2007, en "risc" de veure's retallada per la norma del 2013 de racionalització i sostenibilitat de l'Administració Local (LARSAL). En el marc del pla integral que proposen, els socialistes també volen crear un cens continu d'habitatges buits i ocupats, així com fer les modificar legals necessàries per crear la figura del "domicili en absència", un registre voluntari gestionar pels cossos policials on podran acudir els propietaris residents que deixin el seu pis durant un màxim de 18 mesos.

Summary: El PSC vol que el Parlament insti el Govern a crear un pla integral per abordar l'ocupació d'habitatges


Vuit persones han resultat intoxicades lleus aquest dijous a la matinada en l'incendi d'un pis a Terrassa. Els Bombers de la Generalitat han rebut l'avís de foc a les 04.57 hores i fins al pis afectat, ubicat al carrer Romania número 5 de la capital del Vallès Occidental, s'hi han desplaçat tres dotacions terrestres que han pogut extingir totalment el foc a les 5.23 hores. Les flames han afectat diversos electrodomèstics de l'immoble. Segons informa el Sistema d'Emergències Mèdiques (SEM), que hi ha desplaçat dues ambulàncies bàsiques, una medicalitzada i una avançada, vuit persones han resultat intoxicades per inhalació de fum; quatre d'elles han rebut l'alta 'in situ' i la resta han estat evacuades a Mútua de Terrassa.

Summary: Vuit intoxicats lleus en l'incendi d'un safareig a Terrassa


El president de la Generalitat, Quim Torra, encapçala la reunió de coordinació estratègica de JxCat per analitzar la crisi amb ERC després de l'acord amb el PSC per a la Diputació de Barcelona. A la reunió, que se celebra al Parlament, hi ha diputats de la cambra catalana, diputats de JxCat al Congrés així com el president del PDeCAT, David Bonvehí i consellers del Govern com la consellera de la Presidència i portaveu de l'executiu, Meritxell Budó; el conseller de Territori i Sostenibilitat, Damià Calvet; la consellera d'Empresa, Àngels Chacón; i la consellera de Cultura, Mariàngela Vilallonga, entre d'altres. Tot i que Carles Puigdemont participa habitualment d'aquestes reunions a través de videoconferència, finalment avui no s'ha pogut connectar perquè tenia un altre compromís. Calvet ha instat aquest diumenge ERC a presentar una proposta per revertir tots els pactes municipals amb els partits del 155 després de les crítiques d'ERC per l'acord a la Diputació de Barcelona.

Summary: ACTUALIZACIÓ:Torra encapçala la reunió de JxCat després de la crisi amb ERC per la Diputació de Barcelona


La líder de C's a l'Ajuntament de Barcelona, Carina Mejías, veu difícil que el seu grup pugui donar suport als pressupostos després de la reunió que va mantenir dilluns amb el govern municipal. "Males perspectives pel que fa a la possibilitat que Ciutadans pugui donar suport a aquests pressupostos", ha admès Mejías en roda de premsa, tot i que no ha volgut tancar del tot la porta perquè està a l'espera de veure si el govern realment vol negociar o "només vol fer-se la foto i després excloure la meitat del consistori, com sempre". C's critica que els comptes presentats per Colau superin el sostre de despesa, que l'Ajuntament vulgui continuar fent "de banc" de la Generalitat i que no s'inverteixi realment en habitatge ni en polítiques de creació d'ocupació i d'activitat econòmica.

Summary: C's veu difícil donar suport als pressupostos de Barcelona després de la reunió amb el govern


També se n'acumulen en bosses d'escombraries en d'altres punts com la carretera de Llers ACN Figueres.-Diverses bosses d'escombraries amb restes de plantacions de marihuana han aparegut aquest dijous a tocar de l'escola Pous i Pagès de Figueres, a tocar del barri de Sant Joan. Els abocaments d'aquest tipus de restes vegetals són recurrents a la ciutat i també se n'acumulen en marges a peu de la carretera de Llers o a l'entorn del Castell de Sant Ferran. Des de l'Ajuntament asseguren que tenen constància d'aquestes pràctiques i que, sovint, els autors es desprenen del material quan sospiten que es faran registres. Per això, llencen la terra amb restes de les tiges, que són perfectament visibles. La Guàrdia Urbana té previst inspeccionar la zona i es retirarà la brossa acumulada.

Summary: Aboquen restes de plantacions de marihuana a tocar de l'escola Pous i Pagès de Figueres


El vicepresident i conseller d'Economia creu que "no estem preparats" per afrontar una altra crisi i que no es pot continuar devaluant els salaris ACN Barcelona.-El vicepresident del Govern i conseller d'Economia, Pere Aragonès, s'ha mostrat confiat aquest dimarts que els grups parlamentaris tinguin una "predisposició major" per aprovar els pressupostos després de les eleccions al Congrés del 28 d'abril i les municipals i europees del 26 de maig. En un dinar informatiu al Barcelona Tribuna, Aragonès ha assenyalat que caldrà esperar als resultats de tots els comicis per tenir un "panorama complet" i ha afegit que ara les eleccions "condicionen els partits". D'altra banda, el vicepresident s'ha preguntat quantes devaluacions salarials" podran suportar els ciutadans per sortir d'una altra crisi, que segons Aragonès, arribarà perquè es tracta de "fenòmens cíclics". Segons ha apuntat, "en aquests moments no estem preparats". Per Aragonès, l'aprovació d'uns nous comptes "ens beneficien a tots" i ha posat com a exemple l'ingrés mínim vital –la Renda Mínima Garantida a Catalunya-. Segons ha indicat, mentre que els pressupostos generals de l'Estat que Pedro Sánchez no va poder tirar endavant preveien 180 milions d'euros per al conjunt d'Espanya (47 milions d'habitants), a Catalunya s'hi anava a destinar 400 milions d'euros per a un territori de 7 milions d'habitants. "Crec que és una diferència del què són pressupostos socials", ha dit. El vicepresident del Govern també ha apuntat a altres factors que "resten competitivitat" a l'economia catalana o "no n'aporten prou". S'ha referit, per exemple, al sistema de producció i distribució energètica, que ha dit que és "massa centralitzat" i que es millori la interconnexió entre l'Estat i Catalunya amb França i la resta d'Europa. Així mateix, s'ha mostrat partidari d'apostar per l'autoconsum i l'autoproducció i ha citat la iniciativa d'ERC al Congrés per crear xarxes elèctriques als polígons industrials que permetria un estalvi del 30% i on hi ha sectors, ha recordat, que "concentren molta producció", com el químic i el metal·lúrgic.  D'altra banda, Aragonès ha defensat la creació d'un banc públic –homologable al que tenen altres estats com França o Alemanya- perquè actuï de "complement" a la banca privada per a projectes estratègics, que ha dit, està subjecte als rendiments "a curt i mig termini" i a les exigències dels seus inversors. Una banca pública, ha continuar Aragonès, "que tenir visió a llarg termini per aguantar inversions sostingudes en el temps". El vicepresident del Govern ha comentat que en el cas de l'Estat hi ha l'ICO però "que podria fer molt en aquest sentit". Aragonès també s'ha mostrat partidari d'augmentar el Salari Mínim Interprofessional però ha deixat clar perquè sigui això "no només cal un canvi en una llei que ho digui sinó que ha de ser sostenible per a l'economia" i que aquesta augmenti la competitivitat amb iniciatives com el mateix banc públic, una millor formació i una major inversió en infraestructures, a més d'una major diversificació de l'economia i que no estigui massa focalitzada en la construcció, com en el 2007.  "La propera crisi no la podrem superar a espatlles de la reducció de salari perquè quan es fa això té conseqüències polítiques que estan aquí, que tenen forma d'extrema dreta", ha avisat el vicepresident, que ha afegit que són escenaris en què "les dades macroeconòmiques diuen que ens en sortim però una gran majoria no". Així mateix, el conseller d'Economia s'ha exclamat pel fet que el corredor mediterrani encara no estigui en funcionament i que empreses que exporten productes a l'exterior estiguin en inferioritat de condicions en temps i cost de transport.

Summary: Aragonès confia en una "predisposició major" dels grups parlamentaris després del 26-M per aprovar els pressupostos


El govern espanyol ha ofert a l'Open Arms desembarcar al port andalús d'Algesires. Fonts de la Moncloa han assegurat que ja s'han posat en contacte amb el vaixell a través de la Marina Mercant i que Algesires és "el port que té el dispositiu més adequat per al protocol de recepció dels migrants". L'Open Arms porta 87 migrants a bord rescatats a les costes de Líbia el passat dijous 2 d'agost i reclamava amb insistència un port segur per atracar, després d'una nova negativa del govern italià de Salvini. "A menys de 24 hores d'arribar a les costes espanyoles, seguim sense port per desembarcar. Després de fugir de països d'infern, jugar-se la vida al Mediterrani i 4 dies de travessa a bord, ara què? Què els hi diem? Només som socorristes en un vaixell de salvament que els salvem la vida", havia piulat aquest dilluns l'ONG catalana. Després de saber que el port ofert és el d'Algesires, l'Open Arms ha lamentat la llunyania i "tres dies més de travessa pel Mediterrani". "Està situat a 590 milles nàutiques d'on ens trobem ara, fet que es tradueix en tres dies més de travessa des d'avui, si ens queden suficients queviures per a tots", ha assenyalat l'ONG, que preferiria un destí més proper com Barcelona o València. "Les 87 persones rescatades hauran tardat més d'una setmana per arribar a un port segur", han conclòs amb resignació des de l'Open Arms. Prèviament, tant el president de la Generalitat, Quim Torra, com l'alcaldessa de Barcelona, Ada Colau, havien mostrat la seva predisposició a acollir de nou el buc de rescat. "Barcelona i la resta de ports de Catalunya us esperen. Gràcies Open Arms pel vostre coratge i per la feina que feu", havia piulat Torra. "A Barcelona sempre sereu benvinguts", havia allargat també la mà Colau. "El vaixell de rescat humanitari Open Arms porta bandera espanyola i sol·licita port segur", havia interpel·lat l'alcaldessa al president Pedro Sánchez i la vicepresidenta Carmen Calvo.

Summary: El govern espanyol ofereix a l'Open Arms desembarcar al port d'Algesires


La Generalitat ha publicat la convocatòria d’avaluació i acreditació de competències professionals corresponent al 2020. S’ofereixen 900 places en diversos instituts del Departament d’Educació d’arreu de Catalunya en 20 sectors professionals diferents. L’objectiu és que persones amb experiència laboral o formació relacionada amb els àmbits proposats puguin aconseguir una certificació de les seves competències. Les persones interessades s’hi podran presentar fins al 12 de febrer. Les 900 places es distribueixen en el següents àmbits: acció social (30 places), administració (90), biocides (40), compravenda (30), dependència i teleassistència (90), guia d'itineraris (10), higiene bucodental (60), hostaleria (50), instal·lacions elèctriques i automàtiques (70), lleure (40), magatzems (20), manteniment electromecànic (30), màrqueting (20), mecanització (20), neteja (10), perruqueria (70), procés químic (40), secretariat i atenció al client (60), taller electromecànic de vehicles (80) i turisme (40). La Generalitat convoca periòdicament procediments d’avaluació de competències professionals, que permeten reconèixer i acreditar les competències adquirides al llarg de la vida laboral, mitjançant la feina desenvolupada als llocs de treball o bé en processos de formació. Les persones que hi participen poden aconseguir una certificació de les seves competències que els pot servir per arribar a obtenir, amb els complements de formació que s’escaiguin, un títol de formació professional, un certificat de professionalitat o totes dues coses. Amb aquest procediment es vol estimular els participants perquè prossegueixin la seva formació.

Summary: La Generalitat ofereix 900 places en 20 sectors per a persones que vulguin acreditar la seva experiència laboral


El president del govern espanyol en funcions, Mariano Rajoy, s'ha mostrat aquest dimarts "satisfet" amb la tendència de les dades d'atur que recullen una caiguda de 354.000 aturats al 2015 a tot l'Estat, 60,280 a Catalunya. En una entrevista a la Cadena Cope, ha afirmat que "la tendència és molt bona" perquè "ja hi ha més persones a la Seguretat Social i menys a l'atur que quan vam arribar al govern". Amb tot, ha afirmat que ara "cal perseverar" per "crear dos milions de llocs de treball en els pròxims 4 anys", tal com ha promès durant la campanya electoral. Ha recordat que quan va arribar a La Moncloa l'atur augmentava a un ritme del 7,9% i ara cau a un 8% interanual. Ha advertit que el mes de gener pot ser no tan positiu perquè "al gener i a l'agost sempre són dolents" i caldrà mesurar la dada "en termes interanuals".

Summary: Rajoy es mostra "satisfet" de la tendència de les dades de l'atur, que considera "molt bona"


Un autocar ha cremat completament aquest dissabte al migdia a la carretera de Tossa de Mar a Lloret sense deixar ferits, segons han informat els Bombers de la Generalitat. L'avís del succés s'ha rebut al quilòmetre 18 de la GI-682, a l'alçada de la urbanització de Santa Maria de Llorell. 6 dotacions terrestres dels Bombers i un helicòpter s'han desplaçat fins al lloc i han mirat que les flames no s'escampessin a la massa forestal propera. Els 46 passatgers que anaven a bord de l'autocar han pogut sortir pel seu propi peu, no han patit ferides i han esperat l'arribada d'un altre bus per continuar el seu viatge. A partir de les 14 hores s'ha procedit a retirar l'autocar –que ha quedat totalment calcinat- i s'ha donat pas alternatiu a la zona, amb prop d'un quilòmetre de congestió.

Summary: Crema totalment un autocar a la carretera de Tossa a Lloret de Mar sense deixar ferits


Un home de 30 anys, veí del Vendrell, va ser detingut com a presumpte autor de cinc robatoris amb força en domicilis de la urbanització de Baronia del Mar, a Bellvei. Entre finals de maig i principis de juny es van produir diversos robatoris en carrers molt propers entre sí, que compartien el mateix 'modus operandi' en la manera d'accedir als habitatges i en els objectes sostrets. En una de les denúncies, la víctima assegurava que havia sorprès l'home a l'interior de la casa, amb una sèrie d'objecte apilats per endur-se'ls. Aleshores, el lladre va assegurar que li havien dit que la casa estava deshabitada i que havia entrat per ocupar-la, i va marxar ràpidament del lloc. Posteriorment, es va comprovar que havia forçat tots els accessos i es disposava a robar mobiliari. Els Mossos d'Esquadra van contrastar que l'home era el mateix autor dels altres quatre robatoris i van detenir-lo a Bellvei. Es dona el cas que el detingut, durant els dies que es van cometre els robatoris, va estar residint a la mateixa urbanització Baronia del Mar i podria haver anat a fer els robatoris a peu. El detingut, amb tres antecedents policials, ja va ser detingut el mes de gener d'enguany al Vendrell per quatre robatoris amb força. L'home va passar a disposició del jutjat d'instrucció en funcions de guàrdia del Vendrell el passat divendres i va quedar en llibertat amb càrrecs.

Summary: Detenen un lladre reincident per cinc robatoris amb força a domicilis a Bellvei


La CUP celebrarà aquest proper cap de setmana la seva primera Escola d’Estiu com a pas previ a un gran acte que la formació prepara pel 15 d’octubre, en el qual començarà a redactar una “constitució popular per a Catalunya”. L’anunci l’ha fet aquest dimarts Quim Arrufat, membre del Secretariat Nacional, qui ha explicat que la cita de l’octubre es celebrarà a Barcelona i s’hi esperen “milers i milers de persones”, amb la intenció de debatre a fons sobre diversos àmbits de la gestió política. “Serà la preparació per part de l’esquerra independentista i dels moviments populars del contingut del procés constituent que esperem que tingui lloc en aquest país”, ha explicat Arrufat. Per preparar la jornada de l’octubre, la CUP es reunirà aquests 15, 16 i 17 de setembre a Vilanova i la Geltrú, en una Escola d’Estiu que reunirà una quarantena de ponents d’arreu del món i  que espera l’assistència de 500 persones. Des del Secretariat Nacional i la coordinació de l’Escola d’Estiu, Quim Arrufat ha explicat aquest dimarts que la CUP planteja la primera trobada estival com a punt de “formació, reflexió i informació” entorn el procés que està vivint Catalunya. Arrufat ha destacat que les jornades no s’adrecen únicament als militants cupaires, sinó que està oberta “al conjunt de l’activisme i dels moviments socials i populars, perquè tots necessitem molta formació del que estem fent”. “No s’oferirà un discurs unidireccional”, ha assegurat. Preguntat per les expectatives que té la CUP davant aquestes jornades, Arrufat ha negat que estigui previst extreure’n cap document de conclusions que marqui les directrius de la formació a curt termini. En aquest sentit, ha anunciat que la CUP té programada una “trobada d’unitat popular” pel 15 d’octubre, plantejada com un “gran esdeveniment” que es dividirà en vuit debats constituents. Serà llavors, ha explicat Arrufat, quan “es trauran conclusions i es podrà començar a redactar les bases d’una constitució popular per a Catalunya”. Així, Quim Arrufat ha subratllat que l’Escola d’Estiu serà la “preparació” dels temes que es tractaran en aquesta jornada del mes d’octubre. Per fer-ho, la CUP reunirà entre el 15 i el 17 de setembre una quarantena de ponents d’arreu del món, tant a nivell de l’estat espanyol, com representants de moviments d’alliberament nacional i altres processos constituents a l’Amèrica llatina. Entre els convidats a participar a l’Escola d’Estiu, hi ha representants d’Andalusia, Galícia, el País Basc i Madrid, com a exemple de la “potència” de les “alternatives democràtiques que s’hi estan construint des de la base”, ha destacat Arrufat. Alhora, hi haurà ponents vinguts d’Escòcia, Kurdistan, Veneçuela, Equador i Bolívia. Des de la coordinació, han assenyalat que les ponències “seran molt importants per aprendre encerts i errors de cara al procés constituent català”. A banda de la visita de ponents externs a la CUP, també hi ha prevista la intervenció de diversos dels diputats de la formació. L’Escola d’Estiu es celebrarà al recinte del Molí de Mar. La programació de tallers i debats arrencarà divendres 17 a les 17 h i acabarà diumenge a les 14 h. Durant el cap de setmana, les jornades es dividiran en quatre eixos: municipalisme, independència i procés constituent, crisi d’Europa i internacionalisme, i ecologia i medi ambient. La previsió és que s’hi apropin 500 persones, si bé de moment les inscripcions ronden els 250 registrats.

Summary: La CUP farà una Escola d’Estiu com a preludi d’un gran acte el 15 d’octubre on començarà a redactar una “constitució popular”


Dos homes de 45 anys i una dona de 41, els tres de nacionalitat italiana i veïns de Sant Pol de Mar (Maresme), van ser detinguts pels Mossos el 29 de maig com a presumptes autors d'un delicte de tràfic de drogues i tinença il·lícita d'armes. L'octubre del 2018 la policia va rebre informacions que vinculaven les tres persones amb el tràfic de drogues. La investigació posterior ha permès demostrar, segons els Mossos, que els detinguts compraven estupefaents, els emmagatzemaven i els transportaven per vendre'ls a diversos països d'Europa. La policia també indica que els investigats havien llogat una casa a Sant Pol per dur-hi a terme l'activitat delictiva. El matí del 29 de maig els Mossos van detenir el presumpte cap del grup mentre circulava per Canet de Mar (Maresme). Duia a sobre 19.000 euros en efectiu. Un altre grup d'agents que vigilava el seu domicili, al carrer Joan Coromines de Sant Pol, van observar com l'altre home del grup, de manera precipitada, en treia bosses de grans dimensions i les carregava en una furgoneta. Se'l va aturar i identificar i es va escorcollar el vehicle. Hi havia vint quilos de cabdells de marihuana i nou quilos d'haixix, empaquetats al buit i llestos per ser transportats. Els agents el van detenir. Pocs minuts després, els investigadors van detenir una dona com a tercera integrant del grup quan arribava al mateix domicili. La dona és parella del primer detingut i germana del segon. En el registre posterior al domicili es van comissar dos quilos de cocaïna, dues armes de foc amb munició i 7.000 euros en efectiu amagats en el garatge i la primera planta de la casa. Hores més tard es va fer un altre registre en una pizzeria que els detinguts regentaven a Pineda de Mar (Maresme). S'hi van comissar 1.000 euros més. Segons els Mossos, el valor de la droga intervinguda hauria pogut arribar als 280.000 euros en el mercat il·lícit. L'operatiu, a més, va permetre intervenir dos turismes, dues motocicletes, un  camió i dues furgonetes, una de les quals tenia el fons del terra manipulat a manera d'amagatall per traslladar la droga. El dia 1 de juny els detinguts, amb antecedents pel mateix tipus de delicte, van passar a disposició del jutjat de guàrdia d'Arenys de Mar, que va decretar l'ingrés a presó de tots tres.

Summary: Tres detinguts i 280.000 euros en droga comissats en una actuació dels Mossos a Sant Pol de Mar


La viceprimera secretària del PSC Eva Granados avala que la taula de diàleg es torni a reunir però insisteix al president del Govern, Quim Torra, que ha de concretar el calendari electoral. Davant la possibilitat que es torni a convocar una trobada entre els dos executius aquest juliol, Granados ha manifestat que "hi ha disponibilitat i disposició per les dues parts i han de buscar l'encaix en les seves agendes". La dirigent socialista veu el govern "desbordat per les divisions internes" però creu que Torra té "tota la legitimitat" perquè va ser elegit pel Parlament. "Demanem que aclareixi el calendari, però això no treu que, mentre tenim governs i hi ha acord per a la taula del retrobament, els dos es trobin", ha afegit. D'altra banda, el PSC ha condemnat "qualsevol atac racista" després que aquesta passada nit un grup de veïns hagi atacat amb pedres i hagi irromput en un habitatge ocupat per migrants a Premià de Mar, i també després que s'hagi denunciat una agressió xenòfoba per part dels Mossos d'Esquadra el 2019 al Bages. En aquest darrer cas, Granados ha reclamat que s'activin tots els protocols interns del cos policial. A més, ha reclamat que aquests temes "tan sensibles" no es converteixin en un "tema de controvèrsia" entre JxCat i ERC. "En qüestions tan sensibles treballem des de la unitat i per eradicar actituds racista, sigui al Bages, a Premià o on hagi estat", ha reblat.

Summary: El PSC avala que la taula de diàleg es torni a reunir però insisteix a Torra que concreti el calendari electoral


"Que cadascú faci un exercici de reflexió i vegi que aporta a aquest partit" ACN Madrid.-El vicesecretari de Comunicació del PP, Pablo Casado, ha emplaçat aquest dilluns a l'exalcaldessa de València, Rita Barberà, a fer "un exercici de reflexió" per veure "si aporta o no aporta" res al partit. Preguntat per les suposades amenaces de Barberà a la presidenta dels populars al País Valencià Isabel Bonig, a qui va advertir que la direcció havia d'anar "amb compte" amb el que deia d'ella, Casado ha assegurat que Barberà pot enviar els missatges que vulgui "perquè no hi ha cap amenaça que es pugui fer". "Amb tots els respectes: hi ha vida després de la política,  si no s'aporta el millor és donar les explicacions que s'hagin de donar". Barberà és senadora i el PP la va situar la setmana passada com a suplent a la diputació permanent de la cambra alta, de manera que seguirà essent aforada encara que es convoquin unes noves eleccions.

Summary: Pablo Casado emplaça Rita Barberà a veure que "hi ha vida després de la política"


El portaveu del grup parlamentari de Junts per Catalunya, Albert Batet, ha defensat que Quim Torra segueix sent diputat de Parlament i president de la Generalitat, com va ratificar la Cambra catalana el 4 de gener. Batet ha defensat que "res no ha canviat" amb l'aval del Tribunal Suprem a la decisió de la Junta Electoral Central (JEC) i es mantenen en el suport al president. "La JEC no és ningú per treure diputats. L'Estatut i el reglament del Parlament deixen molt clar que no és un òrgan competent per dir qui pot ser diputat i qui no", ha sentenciat. "Qui treu i posa els diputats és la ciutadania amb els seus vots i la sobirania del Parlament rau en el poble de Catalunya", ha afegit.

Summary: JuntsxCat defensa que Torra segueix sent diputat del Parlament i president de la Generalitat


El Fons Monetari Internacional ha rebaixat una dècima les previsions de creixement de l'economia espanyol per aquest any i el vinent, i els situa en el 2,2% i l'1,8%, respectivament. Així es desprèn de l'informe de perspectives econòmiques mundials de tardor publicat aquest dimarts per l'organisme, que també adverteix d'una desacceleració global i rebaixa dues dècimes la previsió pel PIB mundial fins al 3%. A l'Eurozona, l'FMI preveu un creixement més moderat, de l'1,2% el 2019 i l'1,4% el 2020, amb augments especialment baixos a Alemanya, on el creixement seria només del 0,5% per aquest 2019 i de l'1,2% el vinent, dues i cinc dècimes menys del previst a l'estiu. Amb la previsió de creixement del 2,2% per al 2019, Espanya creixeria quatre dècimes menys que l'any passat. Es tracta d'una baixada en la previsió similar a la que ja contempla el govern espanyol, que ha disminuït les previsions de creixement en l'informe que envia a Brussel·les fins al 2,1%.  La reducció del creixement a Espanya aquest any en comparació amb el vinent, però, seria menys pronunciat que a la zona euro, que cauria set dècimes, passant d'un creixement de l'1,9% a l'1,2%.  En canvi, i a diferència de la majoria de països europeus, per als quals es preveu que el creixement torni a repuntar de cara al 2020, Espanya continuaria amb una projecció a la baixa.   Pel que fa als preus, l'FMI preveu que a Espanya l'IPC baixi un punt el 2019, respecte al 2018, tancant l'any al 0,7%. A la zona euro, els preus serien a l'1,2%, sis dècimes menys que l'any passat.  La reducció de l'IPC no es mantindria el 2020 a Espanya, moment en què s'espera que torni a l'1%.  Pel que fa a l'atur, l'organisme preveu que a Espanya baixi fins al 13,9% aquest any i que segueixi baixant fins al 13,2% el 2020. A la zona euro també preveu que es redueixi fins al 6,7% aquest any i fins al 6,6% el següent. El saldo de compte corrent es manté estable per a Espanya per al 2019 i augmentaria una dècima per al 2020.

Summary: L'FMI rebaixa una dècima la previsió de creixement de l'economia espanyola fins al 2,2% aquest any i l'1,8% el 2020


El Centre Cultural Terrassa convida de nou a ballarins catalans que estan mostrant el seu talent a les principals cases de dansa del món i proposa la tercera edició de la Gala de Ballarins Catalans al Món el 10 i 11 d'octubre. En aquesta tercera edició, l’equipament terrassenc ha convidat a ballarins que treballen diàriament a la Companyia Nacional de Portugal, el Balletto del Sud (a Itàlia), la Poznan Ballet Opera House (a Polònia) o el National Moravian-Silesian Theatre (a la República Txeca), entre d’altres. El públic gaudirà d’un repertori ampli, des de coreografies clàssiques com fragments de 'La Bella Dorment', 'Sylvia' o 'Don Quixot', fins a peces modernes i de nova creació com 'Divali' i 'Perdo and Inés'.

Summary: El Centre Cultural de Terrassa torna a convidar els ballarins catalans residents a companyies internacionals


Protecció Civil ha desactivat aquest vespre l'alerta del pla Neucat davant una millora de les condicions meteorològiques arreu de Catalunya. Aquesta tarda, les darreres precipitacions de neu a les Terres de l'Ebre han anat avançant en direcció al mar i aquest vespre s'estan desenvolupant xàfecs davant la costa del Baix Ebre. Durant aquest matí i la tarda ha nevat a cotes molt baixes i les comarques que s'han vist més afectades han estat la Selva, el Gironès i el Baix Empordà, on la neu ha obligat a tancar 26 escoles i instituts abans d'hora i a fer tornar un total de 10.082 alumnes a casa. La neu també ha agafat a la ciutat de Barcelona, sobretot a la zona del Tibidabo, mentre que també han caigut ruixats de neu granulada a la platja de la Barceloneta, el sector de la Vila Olímpica o el barri del Poblenou.

Summary: Protecció Civil desactiva l'alerta del pla Neucat davant la millora del temps


El monument de Lluís Companys de la Rambla de Tarragona ha aparegut aquest dimecres al matí amb dues banderes espanyoles pintades, una d'aquestes al cos de l'estàtua i l'altra a la pedra on hi ha el nom de l'expresident afusellat. Les pintades han provocat nombroses reaccions i indignació a les xarxes socials. El portaveu d'ERC a l'Ajuntament de Tarragona Pau Ricomà atribueix l'atac a la "responsabilitat intel·lectual" d'aquells partits "que fomenten l’enfrontament i la violència al carrer". "Si sou demòcrates, no els regaleu espais i no compartiu manifestacions", reclama Ricomà a Twitter.  També, el regidor i portaveu de Ciutadans al consistori tarragoní, Rubén Viñuales, ha expressat a través de Twitter la seva "ferma condemna" a l’acte vandàlic. "El vandalisme és vandalisme vingui d’on vingui i vingui de qui vingui", afirma Viñuales.

Summary: Pinten banderes espanyoles a l'estàtua de Lluís Companys a la Rambla de Tarragona


La Plataforma per la Llengua ha posat en marxa la campanya 'Welcome to Catalonia' perquè els turistes coneguin l'existència del català i la seva vitalitat, a la vegada que els mostra altres atractius de caire cultural i gastronòmic del país. La plataforma vol que els visitants siguin conscients que Catalunya té una llengua pròpia, que no és petita i que parlen al voltant de deu milions de persones. L'entitat, en col·laboració amb la Diputació de Tarragona i la Generalitat, ha distribuït, principalment a les oficines i els patronats de turisme del Camp de Tarragona i de les Terres de l'Ebre, més de 3.000 exemplars d'un desplegable que també inclou un petit glossari de vocabulari bàsic per animar els turistes a fer servir el català. S'ha editat en sis idiomes.  El tríptic editat per a la campanya 'Wecolme to Catalonia' de la Plataforma per la Llengua conté un petit glossari i informacions sobre la importància del català i on es parla, i també convida el visitant a descobrir la realitat lingüística de Catalunya mentre visiten el país. El lema que inclou el desplegable és "Un país i una llengua per descobrir". Tota la informació s'acompanya d'un mapa amb els patrimonis catalans reconeguts per la UNESCO, un mapa de domini lingüístic i algunes imatges de plats típics catalans. El material de la campanya s'ha editat en català, anglès, francès, italià, alemany i castellà.  El desplegable també s'ofereix en suport digital i l'entitat es planteja preparar-ne una segona edició davant la bona acollida que ha tingut entre agents turístics, lingüístics i culturals d'arreu del país.

Summary: La Plataforma per la Llengua ofereix als turistes un glossari amb paraules bàsiques perquè coneguin el català


La consellera de Cultura, Mariàngela Vilallonga, ha afirmat aquest dijous al Parlament que no admetrà que ningú li atribueixi interpretacions que assegura que no ha fet a l'entorn del terme 'raça'. Catalunya és "terra d'acollida, gresol de civilitzacions que ens han precedit, amb una llengua que ens cohesiona i moltes llengües que ens enriqueixen", ha subratllat, sortint al pas de la polèmica generada per les declaracions de la diputada de JxCat i alcaldessa de Vic Anna Erra, quan va convidar els "catalans autòctons" a no canviar al castellà davant de persones que "pel seu aspecte físic o pel seu nom" no semblen catalans. El grup de Ciutadans li ha preguntat perquè no es va indignar en sentir aquestes paraules. Vilallonga ha contraatacat acusant els taronges de voler fer-se "seu" el castellà. "No és patrimoni de vostès, no l'intentin instrumentalitzar com un graner de vots", els ha retret. "No es condemnin vostès mateixos al paper de demolir, més que no pas a construir", ha afegit. Ciutadans també li ha recordat que en un llibre que va escriure els anys vuitanta del segle passat afirmava que la sardana era "el veritable ritual de la nostra raça". La consellera ha afirmat que no admetrà que s'implanti un discurs que assegura que no és el seu i ha demanat que ningú posi en boca seva interpretacions que ella no ha fet. En aquest sentit, ha recalcat que va utilitzar 'raça' en un sentit metafòric i al·legòric. També ha opinat que, des del seu punt de vista, ser català és "sentir-se identificat amb la comunitat" i no respon "a un criteri en singular, sinó a una complexa pluralitat de factors". Ha afegit que "centrades en un marc sòlid històric i cultural de referències comunes, hi ha moltes formes de ser català i cap d'aquestes formes és restrictiva". La consellera de Cultura ha reiterat fins a dues vegades que la llengua catalana "és la llengua pròpia de Catalunya", i ha recordat a més que és llengua oficial a Andorra, té milions de parlants i "gaudeix d'una mala salut de ferro, però necessita i mereix totes les atencions". En aquest sentit ha recordat que el català conviu i "competeix" amb el castellà i el francès, l'una amb prop de 500 milions de parlants i l'altra amb uns 300. Per això ha considerat que "l'obligació" del Govern és "protegir i afavorir l'ús de la llengua catalana", i ha emmarcat en aquesta idea les paraules polèmiques d'Erra. "Quan una llengua mor, el nostre món es fa molt més pobre. Com a filòloga, fa molts anys que estic preocupada pel futur de la llengua catalana", ha reflexionat. Finalment, la consellera ha demanat a Ciutadans que en lloc de fixar-se en polèmiques com aquesta centrin l'atenció en altres que considera més importants. Per exemple, ha opinat que és "difícil" que els museus catalans "puguin brillar tant com voldríem" quan el Museu Nacional d'Art i el MACBA reben 3 milions d'euros dels Pressupostos Generals de l'Estat, prorrogats el 2020, mentre que el Prado o el Reina Sofía "reben 41 milions". I això, ha afegit, "un any rere un altre. Hi ha qui això no ho denuncia mai. Per què no ho denuncien?", ha preguntat a Cs.

Summary: Vilallonga no admet que li atribueixin interpretacions que assegura que no ha fet sobre el terme 'raça'


L'exposició reunirà una trentena d'obres i s'allargarà fins el 2019 ACN Barcelona.-La Diputació de Barcelona i el Museu d’Art Contemporani de Barcelona, MACBA, treballaran de manera conjunta per dur l’exposició “ENTUSIASME. El repte o l’obstinació en la Col·lecció MACBA” a nou municipis de la demarcació de Barcelona des de 2017 fins el 2019. L'exposició reuneix gairebé una trentena d'obres i el 14 de setembre iniciarà la seva itinerància a la Sala Josep Uclés del Centre Cultural El Carme, a Badalona. Serà el tret de sortida del seu recorregut, que durarà fins al 2019 i que també passarà per Ripollet, Vilafranca del Penedès, Martorell, Cerdanyola del Vallès, Igualada, Vilanova i la Geltrú, Sant Cugat del Vallés i Terrassa. Els artistes presents a la mostra són Ignasi Aballí, Vito Acconci, Maja Bajevic, Marcel Broodthaers, Anne-Lise Coste, Esther Ferrer, Peter Friedl, Richard Hamilton, Emanuel Licha, Gordon Matta-Clark, Cildo Meireles, Younès Rahmoun, Tere Recarens, Àngels Ribé, Dieter Roth, Mireia Sallarès i Zush. El diputat de Cultura de la Diputació de Barcelona , Juanjo Puigcorbé, destaca que "des de fa 20 anys el Programa d’Arts Visuals de la Diputació de Barcelona dona suport a l’art contemporani en l’àmbit local, promovent exposicions itinerants que posen l’accent en la ciutadania, perseguint l’equilibri entre l’excel·lència i la divulgació". Per la seva banda, el director del MACBA, Ferran Barenblit,  celebra aquesta col·laboració ja que permetrà que "una magnífica selecció d’obres d’una de les col·leccions d’art contemporani més importants del sud d’Europa, com és la Col·lecció MACBA, pugui estar a l’abast d’un major nombre de persones". Aquest és el tercer projecte de col·laboració entre la Diputació de Barcelona i el MACBA després de "El MACBA a ..." (1997-1999) i "Espais obrats" (2001-2003).

Summary: La Col·lecció MACBA recorrerà nou municipis barcelonins a partir del 14 de setembre


Els comerços gironins decidiran a títol individual si volen obrir el proper 12 d'octubre com a mesura de protesta. Des de les associacions de comerciants han remarcat que no lideren cap iniciativa concreta i que alguns dels establiments els han mostrat la seva intenció d'obrir portes encara que la normativa els impediria fer-ho perquè aquest dia no forma part del calendari autoritzat. Es tracta de municipis com Olot, Torroella de Montgrí, Celrà, Cassà de la Selva, Banyoles o Riudellots de la Selva. Blanes i Figueres també estarien inclosos en aquest paquet de municipis que no tenen el 12-O con a festiu d'obertura però ambdues poblacions gaudeixen de la categoria de municipis turístics que els permet obrir igualment. Representants de la majoria d'entitats han explicat que no tenen comptabilitzada ni la xifra ni el seguiment que tindrà la protesta. En qualsevol cas, els han informat que fer-ho podria comportar sancions en cas de denúncia.  El calendari de festius amb obertura comercial autoritzada establert pel Departament d'Empresa i Coneixement estableix els vuit festius permesos als municipis catalans per aquest any. En el cas de les poblacions gironines de Banyoles, Blanes, Cassà de la Selva, Celrà (Gironès), Olot, Figueres, Riudellots de la Selva (Selva) i Torroella de Montgrí (Baix Empordà) el 12 d'octubre no està inclòs entre els autoritzats. Malgrat això, són diversos els comerços que han fet saber que tenen la intenció d'obrir com a mesura de protesta. Segons han explicat des de la majoria d'associacions que els agrupen, alguns els han comunicat la intenció d'aixecar persianes aquest dijous, tot i que no tenen xifres sobre la incidència. En el cas d'Olot, des de l'entitat (que agrupa uns 115 associats) expliquen que alguns tenen previst fer-ho i que hi ha "disparitat" d'intencions.  A Torroella, l'associació (ACTM) (que té com a socis pràcticament la meitat dels més de 200 establiments de la població) assegura que alguns els han manifestat que volen obrir i que des de l'entitat els han informat que fer-ho pot comportar sancions en cas que hi hagi una denúncia. En aquest municipi, es dona la particularitat que el nucli de l'Estartit, que es regula com a municipi turístic. Una característica que li permet obrir els festius de manera habitual.  El mateix passa amb Blanes o Figueres. En el primer cas, des de l'Associació de Botiguers de Blanes-Centre han detallat que tenen permís per a fer-ho precisament fins al 12 d'octubre i que calculen que ho faran més o menys els mateixos que acostumen a obrir els festius i diumenges. A Figueres, creuen que es donarà una situació similar i no tenen constància que, més enllà dels límits establerts per aquesta categoria, altres botigues s'hi vulguin adherir. El que sí que funcionarà amb normalitat serà el mercat setmanal que cada dijous es fa a la ciutat.  En el cas de Cassà de la Selva, on hi ha una setantena de comerços, des de l'associació remarquen que tres o quatre els han manifestat la seva intenció d'obrir portes el dijous. A Celrà, des de l'Ajuntament han explicat que a l'associació de comerciants del municipi els consta que hi haurà establiments que obriran i d'altres que decidiran aprofitar i fer pont.  Una decisió "lliure"  En cap cas, però, des de les diferents entitats que representen el sector s'ha liderat cap iniciativa similar a l'anunciada a Vic aquest dimarts. Des de l'Associació Vic Comerç van impulsar una enquesta on el 95% dels establiments van respondre que tenien intenció d'obrir. Per això, l'entitat recomana als comerciants obrir el proper 12-O, malgrat ser un dels festius que no es permet obrir ni per part de la Generalitat ni tampoc per l'Ajuntament de Vic. L'acció s'emmarca en un context de "protesta".  L'ACN ha intentat contactar amb les associacions de comerciants de Riudellots de la Selva i Banyoles però no ha estat possible.

Summary: Els comerços gironins decidiran individualment si volen obrir el 12 d'octubre com a protesta per l'actitud de l'Estat


El secretari primer del Congrés i diputat d'En Comú Podem, Gerardo Pisarello, ha demanat "deixar de banda els retrets" entre el PSOE i Podem i ha advertit que com més temps passi "serà més difícil" un acord entre ambdues formacions. En una entrevista amb Rac1, l'exregidor de Barcelona ha emplaçat Unides Podem a treballar perquè el PSOE "no acabi mirant a la dreta" i pactant amb Cs, que és "el que clarament vol l'Ibex 35". Això passa per un acord que compti també amb el suport "de Compromís, d'ERC i del PNB", ha afirmat, la qual cosa creu que es garanteix amb la presència d'Unides Podem a l'executiu. Per això, ha criticat que la vicepresidenta espanyola, Carmen Calvo, "llancés la tovallola". "El PSOE segueix sense tenir majoria absoluta", ha recordat.

Summary: Pisarello demana "deixar de banda els retrets" entre PSOE i Podem perquè amb el temps "serà més difícil" un acord


Foment del Treball considera que les previsions de creixement sostingut de l'economia estatal confirmen que "cal prioritzar la creació d'ocupació davant els salaris". Segons la patronal, els indicadors més rellevants de l'economia espanyola i catalana continuen mostrant una fortalesa "notable" i són el reflex d'un creixement "sostingut i robust" basat en el comportament de la demanda interna i en el consum. L'entitat ha valorat les dades d'ocupació del mes d'agost i ha arribat a la conclusió que tot i aquests resultat, la creació de llocs de feina a Catalunya ha estat continuada des del quart trimestre de l'any 2013, fins a situar l'atur al 13,2%. Al conjunt de l'Estat la xifra arriba al 17,2%. També es posa l'accent en el turisme, que segons l'entitat ha registrat rècord històric amb 46,9 milions de visitants (11,2 a Catalunya, el 24,3% del total), fins al mes de juliol. A més, afegeix la patronal, l'Índex de Confiança del Consumidor ha assolit el registre "més alt" de 108,8 punts.  La patronal fa notar en el seu anàlisi que hi ha "incerteses derivades dels factors polítics", però opina que tot i això "és el moment de donar suport a les noves empreses i projectes emprenedors per tal de generar més ocupació", un factor "essencial" per mantenir l'activitat econòmica i el consum.

Summary: Foment del Treball insta a prioritzar la creació d'ocupació davant els salaris


L'exconseller delegat d'Aigües de Girona, Salt i Sarrià de Ter (AGISSA), Narcís Piferrer, declara aquest divendres al jutjat investigat per un delicte d'apropiació indeguda. Piferrer ha arribat als Jutjats de Girona a les deu del matí, acompanyat dels advocats Carles Monguilod i Cristóbal Martell. Poca estona abans, havien arribat l'advocada de l'acusació particular que representa els ajuntaments, Esther Anglès, i la lletrada de l'acusació popular en nom de la CUP, Montserrat Vinyets. El Jutjat d'instrucció 2 de Girona va obrir diligències arran d'una denúncia de la fiscalia. L'exalt càrrec de l'empresa mixta ha de respondre per suposades irregularitats que va cometre quan estava al capdavant d'AGISSA. La fiscalia sospita que, durant la seva gestió, afavoria els interessos de la part privada de l'empresa en detriment dels públics. Piferrer també té una altra causa oberta en un jutjat de Blanes per la gestió de l'empresa mixta Aigües de Blanes.

Summary: L'exconseller delegat d'Aigües de Girona declara als jutjats investigat per apropiació indeguda


Els Mossos d'Esquadra han detingut dues dones de 40 i 26 anys de nacionalitat espanyola i veïnes de Girona com a presumptes autores d'estafa, usurpació de l'estat civil, falsificació de documents mercantils i apropiació indeguda. Les dues arrestades havien robat el DNI a una dona i a finals del mes de maig van anar a un concessionari amb una nòmina falsificada per finançar la compra d'un cotxe. Després haurien repetit la mateixa operació en un concessionari de motocicletes, per comprar-ne una. Els Mossos van detenir les estafadores a principis d'aquesta setmana a Girona i ja han passat a disposició judicial. El jutge els ha deixat en llibertat amb càrrecs. Els fets es remunten a mitjans del mes de maig, quan una dona va denunciar la pèrdua del seu Document Nacional d'Identitat (DNI) a la ciutat de Girona. A partir d'octubre, aquesta va rebre trucades informant-li que tenia un crèdit pendent per la compra d'un turisme. Els Mossos, però, ja estaven estudiant un cas similar que havien denunciat a finals del mes d'agost. En aquesta ocasió, una altra víctima havia denunciat que li havien sostret el seu carnet d'identitat i estaven realitzant diverses compres finançades a nom seu, entre elles una motocicleta. A partir d'aquí, els Mossos van descobrir que dues dones havien anat a finals de maig en un concessionari de cotxes i havien fet servir el DNI robat uns dies abans per comprar un cotxe. Conjuntament amb el carnet, les dues dones havien presentat una nòmina falsificada i altres documents que els permetien demanar un crèdit per finançar la compra del cotxe. Pocs dies després, les arrestades havien anat fins a un concessionari de motocicletes per repetir el mateix procés i efectuar la compra d'una motocicleta amb un altre carnet robat. La policia catalana també va descobrir que havien obert números de compte fraudulents a nom de les víctimes, on hi carregaven el préstec i allà s'hi anava acumulant el deute. Finalment, els Mossos van descobrir la veritable identitat de les dues estafadores i van localitzar-les aquesta setmana a Girona. El dilluns 16 van detenir-ne una i l'endemà van detenir la segona. Totes dues ja tenien antecedents similars i aquest dimecres van passar a disposició judicial. El jutjat d'instrucció en funcions de guàrdia va decretar-ne la llibertat amb càrrecs.

Summary: Detenen dues dones per comprar un cotxe i una moto amb documents robats


Una jutgessa de Saragossa ha dictat presó provisional sense fiança per a Rodrigo Lanza, un dels condemnats pel 'cas 4-F' i protagonista del documental 'Ciutat Morta', per haver agredit mortalment un home en sortir d'un bar a la capital aragonesa perquè la víctima duia uns tirants amb la bandera espanyola. Lanza només ha respost a la defensa i a la jutgessa i ha dit que va actuar en legítima defensa perquè la víctima el volia atacar amb una navalla. Segons publica 'El Heraldo de Aragón', la jutgessa considera que Lanza va actuar per motius ideològics i veu risc de fuga per argumentar l'ingrés a presó. Lanza, d'origen xilè i nacionalitat espanyola, vivia des de fa un temps a la capital aragonesa i segons la policia va agredir per l'esquena un individu de 55 anys i originari de Terrassa provocant-li la mort cerebral. Segons sembla, l'agressió va tenir lloc a la sortida d'un bar, després que a l'interior s'haguessin discutit perquè la víctima duia uns tirants amb la bandera espanyola. Lanza és un membre conegut dels col·lectius antisistema i va passar nou anys a la presó per haver deixat tetraplègic d'un cop de roc un agent de la Guàrdia Urbana de Barcelona.

Summary: Presó provisional per Rodrigo Lanza per matar un home a Saragossa


El tràfic al port de Barcelona va créixer un 5% al gener fins als 5,5 milions de tones. El creixement està motivat principalment per la pujada del 42,1% dels líquids a granel, amb un moviment total d'1,5 milions de tones. En aquest grup destaca especialment l'increment del 89,5% de la benzina i del 83,5% del fuel, així com el gas natural (+24%) i els olis i greixos (+99,7%). De la seva banda, els sòlids a granel van augmentar un 6,1% fins a les 346.741 tones, especialment per la pujada del ciment i clínquer (+54,5%). Aquests increments contrasten amb la baixada d'un 9,2% dels contenidors i del 4,1% dels passatgers.  El descens dels contenidors fins als 262.492 TEU respon a un mal comportament dels transbordaments, aquells descarregats per tornar-se a embarcar a la seva destinació final, que cauen un 19,1%. Els contenidors d'importació i exportació sumen 152.915 TEU. Els d'exportació creixen un 3,1%. Entre els països més dinàmics en els seus intercanvis amb el Port destaquen Brasil (+48,4%), Aràbia Saudita (+29%), Vietnam (+27,2%), Egipte (+26,6%), Índia (+24,4%), Japó (+17,2%) i la Xina (+13,8%). Pel que fa al transport marítim de curta distància, s'ha mantingut en nivells similars als de gener del 2019, amb prop de 29.000 unitats de transport intermodal, un 1,8% menys. En el cas de les autopistes del mar (línies regulars de càrrega i passatge que connecten Barcelona amb destinacions d'Itàlia i el nord d'Àfrica), hi ha hagut un increment del 6,8%, amb 12.807 unitats de transport intermodal canalitzades.  El tràfic de vehicles ha patit una caiguda del 16,6% fins a les 42.225, xifres que reflecteixen la situació del sector.  Per últim, el port ha rebut 150.162 passatgers al gener, un 4,1% menys. Del total, 58.476 (-6,3%) van ser usuaris de ferri i 91.686 (-2,7%) de creuers.

Summary: El tràfic de mercaderies del port de Barcelona creix un 5% al gener mentre els passatgers baixen un 4,1%


El secretari d'Empresa i Competitivitat, Joan Aregio, ha informat aquest dimecres que la Generalitat obrirà un expedient sancionador contra Gas Natural pel cas del tall de llum a la dona gran morta a Reus en un incendi. Aregio, que ha qualificat els fets de "molt greus", ha explicat que després d'estudiar les al·legacions presentades per l'empresa "no hi ha cap raó" que justifiqui que no s'avisés als serveis socials de l'Ajuntament com indica la llei. Gas natural podria haver de fer front a una sanció d'entre 10.000 i un milió d'euros. Finalitzada la segona reunió de la Taula d'Emergència Social i Pobresa Energètica que s'ha celebrat a l'Hospitalet, Aregio ha apuntat que actualment hi ha 115 expedients sancionadors oberts a companyies subministradores amb 25 sancions interposades i que el Govern seguirà treballant per "fer complir la llei".

Summary: El Govern obre expedient sancionador contra Gas Natural pel cas del tall de llum a la dona morta a Reus


El coordinador general de Catalunya en Comú, Xavier Domènech, ha assegurat aquest dissabte des de Sentmenat que l'anunci del Govern sobre la data i pregunta del referèndum era "quelcom conegut i esperat" que més enllà del seu valor simbòlic no aporta res de nou. És per això que ha reclamat a l'executiu català que expliqui "quina és la proposta real i com pensa fer efectiu el referèndum". Malgrat això, Domènech ha avançat que els comuns, per "responsabilitat amb el país", valoraran la proposta que presenti el Govern "en tant en quant sigui positiva per Catalunya i compleixi unes garanties". També ha deixat clar però, que no hi hauran "xecs en blanc per a una majoria de la que no participen i per uns anuncis simbòlics". Xavier Domènech ha participar aquest dissabte a Sentmenat (Vallès Occidental) en un acte de celebració del segon aniversari dels Ajuntaments pel Canvi. En declaracions als mitjans de comunicació, el líder dels comuns ha insistit que l'anunci fet ahir divendres pel president de la Generalitat, Carles Puigdemont, concretant la data i la pregunta del referèndum no aporta gaire més al que ja es coneixia des del setembre i al que s'esperava. Tot i deixar clar que "la necessitat que té Catalunya d'un referèndum és absoluta" ha tornat a insistir que "s'ha de fer bé". "Un referèndum ha de tenir unes garanties, i si no hi són no és un referèndum, és una mobilització", ha reblat. En aquest sentit, ha explicat que un referèndum, per ser vinculant,  ha de tenir el reconeixement internacional, interpel·lar a la majoria de la societat catalana i tenir garanties per a tothom que hi participa. Unes condicions, ha lamentat, que fins ara no es compleixen. El líder dels comuns ha reclamat més concreció al Govern perquè quan abans millor expliqui com portarà a la pràctica allò anunciat. Aquí, ha assenyalat que quan tinguin la proposta concreta i detallada la valoraran com "ho farà el conjunt de la societat catalana".  Domènech ha volgut puntualitzar que els comuns només donaran suport a la proposta del Govern si compleix amb els requisits que ells consideren indispensables, si es positiva pel país i, que en cap cas, donaran "xecs en blanc". "Aquest no és el nostre full de ruta i nosaltres no sóm un espai polític de suport al Govern ni molt menys", ha afegit. D’altra banda, ha tornat a criticar la "falta de política i de diàleg" del govern del PP, i ha mantingut que "quan davant d’una demanda política l’única resposta són els jutges, és que la política i aquells que han tingut responsabilitats han fracassat". És per això que ha deixat clar que l'única via per defensar Catalunya i el dret a decidir passa per fer fora el PP i ha interpel·lat a totes les forces progressistes a "no abstenir-se " i donar suport a la moció de censura que Podem presentarà dimarts al Congrés dels Diputats.

Summary: Domènech diu que els Comuns valoraran la proposta del Govern pel referèndum però nega "xecs en blanc"


Molta tensió a la zona de la conselleria d'Interior on cremen aquest vespre diverses barricades i s'ha creat una batalla campal. Al Passeig Sant Joan hi ha una foguera de grans dimensions que talla la calçada, i també n'hi ha d'altres, de més petites, formades per contenidors o mobiliari urbà, en carrers adjacents com Bailén. A l'alçada de Tetuan, hi ha un fort dispositiu policial, amb desenes de furgonetes i agents de Mossos i Policia Espanyola. Segons fonts policials, diversos grups encaputxats amb actitud "molt violenta" han actuat per intentar trencar el cordó policial a Interior. Les mateixes fonts indiquen que han llançat àcid contra la línia policial i pedres de grans dimensions a la zona de Tetuan.  La policia per ara ha intervingut amb foam i també amb càrregues amb porres. Els agents espanyols també s'han mobilitzat contundent amb les furgonetes, i en alguna ocasió han passat molt a prop dels manifestants i els periodistes.

Summary: Barricades de foc i batalla campal als voltants de la conselleria d'Interior


Els Mossos d’Esquadra han escorcollat aquest divendres els dos domicilis del detingut com a presumpte autor dels dos incendis d’Artés d’aquest estiu: un habitatge a Santa Coloma de Gramenet i un altre a Artés –municipi on residia des del mes de juny. Segons han explicat fonts policials a l’ACN, durant el registre els agents han trobat líquid inflamable, documentació falsa com si el detingut pertanyés a diferents cossos d’emergències i, fins i tot, algun uniforme. D’aquesta manera, a les imputacions per haver originat els incendis, els mossos també li sumen una acusació per un delicte de falsificació de document públic i una altra per usurpació de funcions. La investigació dels Mossos d’Esquadra continua oberta i no es descarta noves imputacions per altres incendis que han tingut lloc aquest estiu a la comarca. El detingut passarà a disposició judicial aquest dissabte. Els Mossos d’Esquadra també han confirmat que l’home, de 39 anys i nacionalitat espanyola, hauria provocat de manera intencionada l’incendi d’un vehicle en un pàrquing d’Artés aquest dimecres. Es tracta del cotxe d’una veïna del bloc on també viu el detingut. Segons la policia, aquest fet hauria precipitat la seva detenció.

Summary: Troben líquid inflamable i uniformes d’equips d’emergència a casa del detingut pels dos incendis d’Artés


Els comptes de la Generalitat estan bloquejats des d'aquest dijous al matí després que el BOE hagi publicat l'ordre del Ministeri d'Hisenda declarant la no disponibilitat de crèdit en els serveis que no es consideren bàsics. Així, el Govern només pot fer efectius els pagaments compromesos prèviament i certificant per escrit que no es destinen a finançar el referèndum. Arran de la intervenció, és l'Estat qui a partir d'ara farà directament el pagament tant dels sous dels funcionaris com també de les factures dels proveïdors dels serveis públics fonamentals com l'educació, la sanitat i els serveis socials.   La interventora de la Generalitat, Rosa Vidal Planella, va tornar a enviar aquest dimecres al ministeri d'Hisenda els informes setmanals de pagaments exigits per Montoro. La decisió, feta amb el consentiment de la conselleria d'Economia i Hisenda, segons informen fonts de la mateixa, busca protegir la funcionària de l'actuació de la Fiscalia.  La negativa del vicepresident de la Generalitat, Oriol Junqueras, d'enviar els informes setmanals va portar que el divendres passat el consell de ministres aprovés una ordre que suposava la intervenció de les finances de la Generalitat.

Summary: El BOE publica l'ordre d'Hisenda i els comptes de la Generalitat queden bloquejats


El candidat de la força més votada a les eleccions municipals de Cervera, Joan Santacana, d'ERC - MES, aposta per fer un ''front sobiranista'' conjuntament amb al resta de formacions independentistes que es presentaven i han obtingut representació, JxCat i la CUP. En aquest sentit, Santacana confia ser el proper paer en cap de la Paeria de Cervera però remarca la necessitat d'un govern ''estable'' per la qual cosa serà necessari comptar amb aliats que ''entrin a govern''. Santacana té previst iniciar aquest dimecres a la tarda la tanda de reunions amb els candidats de les formacions que han entrat al consistori i començarà amb Solucions i Futur (SiF) i el PSC.  El candidat d'ERC - MES a Cervera, Joan Santacana, que també és el director dels serveis territorials de Treball, Afers Socials i Famílies, s'ha mostrat satisfet aquest dimecres en una entrevista amb l'ACN dels resultats obtinguts diumenge. Els republicans van ser la força més votada després de sumar un 30% dels vots que els van donar 4 regidors. ''És un gran èxit perquè a totes les municipals de l'etapa democràtica s'havia imposat CiU'', afirma, i per tant, aquest és el primer cop que una força d'esquerres guanya les eleccions. Així mateix, Santacana destaca la ''transversalitat'' de la llista amb la que s'han presentat. L'alcaldable d'ERC - MES apunta que tal com ja van dir en campanya, la seva preferència és pactar amb partits independentistes per formar govern, és a dir, amb JxCat, que va aconseguir 3 regidors, i amb la CUP, que en va obtenir 2. Això no obstant, Santacana no descarta estar a govern i governar en aquells temes de ciutat amb tota la resta de partits. De totes maneres, el republicà remarca que prefereixen ''no tenir cap tipus de vinculació a nivell de govern amb forces que van donar suport al 155'', en aquest cas el PSC, que ha obtingut 2 regidors. SiF compta també amb 2 regidors. Santacana, doncs, prioritza un govern amb la resta de forces sobiranistes però no vol deixar de banda la dimensió de Cervera, que amb 9.000 habitants, és una ciutat que ''necessita polítiques transversals''. Així mateix, el candidat fixa com a prioritat ''ordenar l'Ajuntament perquè la participació ciutadana ''sigui real''. En aquest sentit, vol ''ordenar'' consells de participació amb els diferents agents implicats en diversos àmbits com la sanitat, l'educació, la cultura i els esports, i crear un consell gran de ciutat amb el qual les associacions de veïns i altres entitats hi puguin estar representades així com també els nuclis agregats perquè puguin tenir la seva veu. Al marge de muntar aquesta estructura, altres prioritats dels republicans passen per desenvolupar el POUM i buscar una solució pel problema de la via del tren que parteix la ciutat en dos.

Summary: Santacana (ERC - MES Cervera) aposta per fer un ''front sobiranista'' a la Paeria amb JxCat i la CUP


79.036 estudiants de 4t d'ESO de1.081 centres d'arreu de Catalunya han començat aquest dimecres les proves de competències bàsiques que serveixen per avaluar el sistema educatiu. L'anglès, i les altres llengües estrangeres ha estat la primera matèria a ser avaluada, i durant el dia d'avui, també passaran les proves de competència matemàtica i competència en llengua catalana. Dijous, serà el torn de la cientificotecnològica, la llengua castellana i la llengua aranesa pels alumnes de l'Aran. Com a novetat, enguany els correctors tenen el suport d'una plataforma digital per agilitzar tot el procés de correcció, i a més de les preguntes tancades, es podrà utilitzar per a les preguntes obertes i les redaccions. (en aquesta actualització s'afegeix el contingut de les proves) En l'edició d'enguany, a la prova d'anglès, els alumnes han hagut d'enfrontar-se a un text sobre els inicis de l'excursionisme a l'Himàlaia i la seva popularització, amb un recull de consells per poder-lo coronar.   També ha sortit un text sobre com els germans influencien en alguns aspectes de la salut de les persones com la fertilitat, les al·lèrgies o l'obesitat. En expressió escrita, els alumnes han hagut d'escriure un carta explicant una celebració especial.  A la prova de llengua catalana, les proves han inclòs un fragment adaptat de 'Quan érem feliços' de Rafel Nadal i un text informatiu de l'associació Amics de la Gent Gran explicant la seva tasca. El tercer text ha estat un correu electrònic que els alumnes han hagut d'analitzar. La soledat dels avis i les opcions existents per poder-la evitar ha estat el tema de la redacció en català. En la prova de competència matemàtica, els alumnes han hagut de fer problemes sobre temes diversos, com ara la protecció dels peixos o hores d'estudi dels alumnes,  a través dels quals s'ha hagut d'interpretar un gràfic, les ombres , amb què han hagut de fer càlculs de medianes, geometria, o altres plantejaments per comprovar si els alumnes eren capaços de fer percentatges, mitjanes  o altres operacions i competències.  Per serveis territorials, a Barcelona ciutat faran les proves de competències bàsiques 14.029 alumnes, al Vallès Occidental, 10.909, al Maresme-Vallès Oriental, 9.599, a Barcelona Comarques, 8.916 i al Baix Llobregat, 8.781. A Girona, seran 8.320, a Tarragona 6.909, a la Catalunya Central, 5.761, a Lleida 4.142 i a les Terres de l'Ebre 1.670.  Boicot a les proves L'objectiu de les proves és fer un diagnòstic del sistema educatiu i no marquen la superació o no de l'etapa. Malgrat tot, i com ja ha anat passant els darrers anys, el Sindicat d'Estudiants dels Països Catalans (SEPC) han fet una nova crida al boicot de les proves perquè consdieren que es fan per ''obeir'' als interessos empresarials i ''maximitzar'' el creixement econòmic. El SEPC defensa que l'educació no hauria d'estar dictada per aquesta objectius sinó per la ''voluntat de crear una societat capaç d'entendre el món i transformar-lo''.  També critiquen que amb les proves es creïn rànquings de centres i que s'incentiva als estudiants a obtenir bons resultats  per obtenir més finançament pel centre, una situació que, segons SEPC, crea ''pressió psicològica excessiva'' als estudiants. Per SEPC, elaborar rànquings va en contra de ''l'ideal'' d'una educació pública, en la qual els esforços haurien d'anar dirigits a oferir ''la millor educació'' a tots els centres. També destaquen que molts centres dediquen esforços a ''preparar'' l'alumnat per a aquestes proves una situació que els treu ''capacitat crítica'' als docents.  Per fer el boicot, membres del SEPC han anat a alguns instituts a repartir adhesius amb el lema ''#Incompetències20'' i han animat als alumnes a enganxar-lo a les proves, escriure missatges en contra i penjar una fotografia a les xarxes socials amb aquesta mateixa etiqueta. A través d'un comunicat, el sindicat també ha denunciat amenaces amb expulsions, expedients acadèmics o suspensió de matèries d'alguns directors als alumnes que han manifestat no voler fer les proves.

Summary: ACTUALIZACIÓ:79.000 alumnes de 4t d'ESO comencen les proves de competències bàsiques


L'expresident de la Generalitat Valenciana i del PP al País Valencià, Francisco Camps, s'ha desvinculat aquest dimecres de les decisions econòmiques sobre les campanyes electorals autonòmiques i municipals del 2007 i generals del 2008, a judici a l'Audiència Nacional per un presumpte finançament irregular. Durant la seva declaració com a testimoni, Camps ha manifestat que no participava ni era informat sobre el cost, l'organització i el finançament dels actes . L'expresident dels populars valencians ha assenyalat que la tasca del secretari general del partit, Ricardo Costa, era la gestió del dia a dia de la formació, també econòmica. En ser preguntat sobre la declaració judicial de Costa en què ha assegurat que va informar el PP estatal de les presumptes irregularitats en el finançament de les campanyes l'expresident valencià ha dit que no va ser informat sobre això.   Al respecte, ha dit que si Ricardo Costa s'hagués presentat a la seu del carrer Gènova de Madrid per explicar irregularitats,  algú li hagués informat, o bé el president del partit o bé la secretària general, que eren els seus interlocutors.

Summary: Camps es desvincula de les decisions econòmiques de les campanyes del PP i apunta a Ricardo Costa


L'Ajuntament de Barcelona destinarà 1,5 MEUR a un pla de xoc per fer front als efectes de la covid-19 en la salut mental. La regidora de Salut, Gemma Tarafa, ha demanat ser conscients que més enllà de la crisi social i econòmica provocada pel coronavirus hi haurà una crisis emocional a la que cal donar resposta i ha afegit que caldria "un pacte de país i d'estat" per abordar-ho. El pla de xoc de Barcelona atendrà especialment quatre col·lectius: infants i adolescents, cuidadors amb extrema sobrecàrrega, persones grans i persones que ja tenien problemes de salut mental. El pressupost se suma als 640.000 euros que ja estaven pressupostats per accions concretes amb entitats en el marc de l'atenció mental fins a finals d'any. Tarafa ha explicat que "s'ha de visibiltizar" que existeix una crisi de salut mental que serà "devastadora i sense precedents". Ha afegit que cal anticipar-se a les situacions i dotar d'instruments tots els agents per detectar i acompanyar els que la pateixen o la patiran i ha defensat així l'increment d'un 234% del pressupost. Aquesta dotació addicional es treballarà ara amb l'oposició, ha explicat la regidora.  La regidora ha explicat que un 48,9% de les persones que han respost enquestes o a les que se'ls ha fet un acompanyament en el marc de l'atenció que es va posar en marxa en col·laboració amb el Col·legi de Psicologia a l'inici de la crisi ha assegurat que el confinament ha estat dur o molt dur. A més, un 86% han admès preocupació per la situació generada per la pandèmia.  Els dispositius de suport i escolta posats en marxa han rebut més de 10.000 trucades, el 72% de les quals fetes per dones. Prop del 60% eren majors de 40 anys. D'altra banda, s'han fet 736 atencions a adolescents i joves.  Sobre la tipologia de consultes, Tarafa ha explicat que en un primer moment s'expressava el risc al contagi però també hi havia moltes consultes per sobrecàrrega de persones que tenen cura d'altres i sobre l'impacte de la mort i la impossibilitat de fer un dol normal. Ha afegit que s'han produït també moltes atencions telefòniques sobre la soledat i l'aïllament.  Pel que fa als joves i adolescents, hi ha hagut un increment de la conflictivitat familiar, canvis en les rutines que han derivat en problemes de son i un abús de les pantalles.  Diferències socioeconòmiques Com en la resta d'aspectes, Tarafa ha apuntat que els problemes de salut mental i emocionals no han afectat per igual a tota la població sinó que hi ha una relació directa amb les situacions socioeconòmiques i familiars de cada persona. A més, aquells que ja tenien problemes de salut mental o altres patologies també s'han vist més afectats. De la seva banda, el director d'Atenció Comunitària i Programes Especials del Parc Salut Mar, Luís Miguel Martín, ha destacat que la crisi ha afectat especialment les zones més vulnerables. "El confinament no és patològic però en diferents condicions hi ha més risc de patologitzar", ha manifestat. Així, ha afirmat que en moltes ocasions les descompensacions produïes no han estat tant per l'individu sinó per com ha afectat el coronavirus a la seva estructura i el seu entorn i ha indicat que normalment el patró social es reprodueix en salut mental.  El president del Fòrum de Salut Mental, Enric Arqués, ha insistit que la crisi afectarà a molta gent: "A qui no tenia problemes emocionals i ara els tindrà, gent que ja en tenia i que estava en procés de recuperació i inclusió i als més vulnerables". Per això, ha destacat la importància de fer un treball col·laboratiu en tots nivells per donar l'atenció necessària a aquestes situacions.  Eines en línia Una de les mesures que inclou el pla és la posada en marxa d'un centre d'aprenentatge en línia que pretén dotar d'eines i recursos les persones que necessitin fer front a una situació de malestar emocional. Aquest centre inclourà tant recomanacions de professionals per als diferents col·lectius i situacions, com grups de suport i conversa dirigits per un professional.  També es posarà en marxa un telèfon gestionat pel Col·legi de Psicòlegs adreçat a infants, famílies i professionals que hi tenen contacte per acompanyar-los en les inquietuds i dubtes que puguin sorgir durant el desconfinament.  Tarafa ha explicat també que hi haurà un suport concret a entitats que treballen la inserció sociolaboral de persones amb malalties mentals, per tal de garantir que puguin "continuar el seu projecte de vida". Aquest suport a entitats també busca donar les eines suficients perquè les persones que tinguin contacte directe amb els diferents col·lectius puguin detectar possibles problemes i derivar-los on sigui necessari.  La regidora ha destacat que tot això és fa en treball conjunt amb les entitats que són les que treballen des de la primera línia. En aquest sentit, Arqués ha afegit que calen intervencions integrals i articulades i Martín ha apuntat que els dispositius i agents comunitaris han jugat un paper important en detectar situacions que requerien atenció i a les que no s'hagués arribat.

Summary: Barcelona destina 1,5 MEUR a un pla de xoc per fer front als efectes de la covid-19 en la salut mental


El Tribunal Superior de Justícia (TSJ) del País Valencià ha admès a tràmit el recurs interposat pel grup municipal del PP a l'Ajuntament de València contra el decret que canvia la denominació oficial de la ciutat a la seva formula exclusiva en valencià. Segons que ha informat el PP a través d'un comunitat, la sala ha acordat obrir una peça separada per decidir si suspèn cautelarment el decret, aprovat el passat 10 de febrer.  Al comunicat , el regidor del PP Cristóbal Grau ha demanat que el govern valencià suspengui el decret "per evitar els costos de canviar les plaques i senyals del municipi, de la Comunitat i fins i tot de la resta d'Espanya".  Grau ha dit que el PP ha exhaurit la via política i administrativa i demana que el consistori i la Generalitat Valenciana actuïn "de manera legal en l'adopció d'un acord que té un evident significat i repercussió social, que afecta tots els valencians".  El regidor ha afegit que el PP ha acudit a la via judicial "per salvaguardar la legalitat vigent i acabar amb els despropòsits dels actuals responsables polítics" i davant "l'entestament" del govern municipal i autonòmic " i la seva incapacitat per reconèixer errors".

Summary: El TSJ admet a tràmit el recurs del PP contra el canvi de la denominació de València a la forma exclusiva en valencià


Amb quatre nominacions als Oscar, entre les quals millor pel·lícula i millor director, 'La Habitación', de Lenny Abrahamson, és una de les estrenes més destacades de la setmana. El film està basat en el bestseller d'Emma Donoghue i retrata que és capaç de fer una mare per donar felicitat a un nen. Altres pel·lícules destacades de la setmana són el drama 'Brooklyn' dirigida per John Crowley i amb guió del reconegut escriptor Nick Hornby; el film d'acció '13 Horas, los soldados secretos de Bengasi' de Michael Bay i el de terror 'El bosque de los suicidios' de Jason Zada.  'La Habitacion' retrata l'extraordinària història de Jack (Jacob Tremblay), un nen de cinc anys, que és cuidat per l'atenta Ma (Brie Larson). Com qualsevol mare, ella fa tot el possible perquè el nen sigui feliç. La seva vida però és totalment anormal. Els dos viuen atrapats i tancats en un espai de 3,5 x 3,5 metres, sense llum natural. Ma ha creat tot un univers perquè Jack tingui una vida el més plena possible. Arribarà el moment però d'abandonar aquell claustrofòbic lloc i sortir al món real per a ells inexistent durant cinc anys.  Aquesta setmana s'estrena 'Brooklyn' dirigida per John Crowley i amb guió de Nick Hornby, autor de llibres com 'Alta Fidelidad'. La protagonista Eilis Lacey (Saoirse Ronan) és una jove immigrant irlandesa que es va obrint camí al Brooklyn dels anys 50. Decideix anar-se'n d'Irlanda i abandona la comoditat de la seva llar materna per anar a Nova York. Allí s'enamora i aconsegueix així deixar enrere l'enyorança que sent. No obstant això, en un moment haurà d'escollir entre el seu passat o el seu present.  '13 Horas, los soldados secretos de Bengasi' és un film de Michael Bay, director de les pel·lícules de la saga 'Transformers'. El film està protagonitzat per John Krasinski, Pablo Schreiber, James Badge Dale,Toby Stephens, Max Martini i David Denman. Es basa en un drama d'acció política que detalla com l'11 de setembre del 2012 uns terroristes islamistes radicals van atacar el consolat americà a Bengasi (Líbia), coincidint amb l'11S. En aquest context, sis membres d'un equip de seguretat van lluitar per defensar aquest consolat. Tot i això, l'ambaixador nord-americà, Christopher Stevens, i un treballador del servei extern van ser assassinats finalment.  Arriba als cinemes la comèdia 'Tenemos que hablar' de David Serrano, que compta amb un repartiment format per Hugo Silva, Michelle Jenner, Óscar Ladoire, Verónica Forqué, Ernesto Sevilla, Belén Cuesta i Ilay Kurelovic. En aquest film, Núria ho té tot per ser feliç, un bon treball, una bonica casa i una parella que li ha demanat per casar-se. Ho té tot excepte un gran detall: els papers de divorci amb la seva anterior parella, Jorge, qui viu una situació completament diferent de la Núria, en el sentit més negatiu. Ell viu encara traumatitzat per la ruptura i pel fet que va aconseguir que durant la crisi econòmica els pares de la Núria s'arruïnessin després d'una sèrie de recomanacions que els hi va fer.  L'exparella orquestrarà un pla per aconseguir el divorci d'ell basat en un engany.   S'estrena aquesta setmana el film de terror 'El bosque de los suicidios' de Jason Zada i protagonitzada per Natalie Dormer, actriu molt coneguda pel seu paper a 'Joc de Trons', on es posa a la pell de Margaery Tyrell. Aquest és un thriller sobrenatural que es desenvolupa al llegendari bosc d'Aokigahara als peus del Mont Fuji a Japó. Una jove nord-americana, Sara, busca la seva germana bessona desapareguda misteriosament i entra, sense escoltar les advertències, al bosc per descobrir la veritat sobre el destí que ha patit la seva germana.  'La decisió de Julia' També s'estrena 'La decisión de Julia' dirigida per Norberto López i protagonitzada per Marta Belaustegui i Fernando Cayo. Belaustegui va guanyar el premi a la Millor Interpretació a la passada edició del XX Festival de Cine d'Ourense. La protagonista, Julia, va a un hotel del centre de Madrid amb una petita maleta com a únic equipatge i escull per allotjar-se la mateixa habitació en la qual fa 20 anys va viure una experiència que no ha pogut oblidar. Reviurà allí un temps passat que la colpeja de manera molt forta i començarà un viatge de nostàlgia cap als seus records.

Summary: 'La Habitación', nominada als Oscar com a millor pel·lícula i director, arriba als cinemes


La ballarina i coreògrafa Sol Picó donarà el tret de sortida a la 22a edició de la Fira Mediterrània de Manresa amb un espectacle en què proposa una relectura de la cultura popular valenciana. 35 músics de bandes populars i 8 ballarins professionals es fusionaran en un proposta que pretén fer recórrer l'espectador en un viatge cap a la cultura d'arrel. L'espectacle, que tindrà lloc el 10 d'octubre, comptarà també amb la intervenció especial del cantant Carles Dènia. El nou director artístic, Jordi Fosas, s'ha fixat el repte de donar "més teixit i musculatura a la cultura popular". "Visió de 360 graus i desacomplexar la cultura d'arrel, que no només trobem propostes de cultura popular en certàmens especialitzats i els puguem normalitzar ". Per fer-ho, vol treballar "amb cohesió" amb altres festivals i propostes culturals.  En la seva primera roda de premsa des que és el nou director artístic de la Fira Mediterrània de Manresa, Jordi Fosas ha explicat quins són els principals reptes que s'ha marcat durant  a seva etapa al capdavant del certamen. Fosas ha assegurat que, entre els seus objectius, hi ha el de "dotar de musculatura la cultura popular" que, segons ha dit, s'ha de "desacomplexar" i tenir "una visió de 360 graus" amb col·laboracions i cohesió amb altres festivals i propostes culturals.  Fosas també ha avançat sis propostes que es podran veure a Manresa, del 10 al 13 d'octubre. Entre elles, l'espectacle inaugural del certamen, 'Animal de sèquia', en què la ballarina i coreògrafa Sol Picó proposarà una relectura de la cultura popular valenciana. L'espectacle, de més d'una hora de durada, tindrà lloc el 10 d'octubre a les 9 del vespre a la Sala Gran del Teatre Kursaal.  A la Mediterrània també s'hi podrà veure 'Rostoll Cremat', de Produccions de Ferro, una proposta escènica en què Toni Gomila reflexiona sobre la societat mallorquina a partir del bagatge de la literatura popular i universal. Ho farà sota la direcció d'Oriol Broggi. També s'hi podrà veure el grup de rock Obeses amb col·laboració amb la Cobla Berga Jove, o el Quico el Célio, el Noi el Mut de Ferreries, que presentaran en concert el seu darrer treball discogràfic, 'Viatge a Buda'.   Totes les propostes que ha avançat s'estrenaran a d'altres festivals a excepció d'una, 'Bestiari', la versió en format XL del llibre disc en què es vol homenatjar Josep Carner amb motiu de la commemoració, l'any vinent, del 50è aniversari de la mort del poeta, un dels més rellevants de les lletres catalanes. L'espectacle es fa amb visió de futur  i amb prou temps de marge perquè els programadors el puguin tenir en compte de cara al 2020, quan se celebra l'efemèride.  Cartell de la manresana Maria Picassó  Aquest dijous també s'ha presentat la nova imatge de la 22a edició de la Fira. L'artista manresana Maria Picassó per a qui, segons ha dit, conèixer el cartell del certamen és cada any "un esdeveniment", ha creat un cartell "plural i colorista" on hi són representades les tres branques principals de la Fira: les músiques del món, les arts escèniques i la cultura popular. Ho ha fet amb tons fluorescents i amb un estil que evoca "una festa sota el mar".

Summary: La mirada de la ballarina Sol Picó cap a l'arrel valenciana inaugurarà la 22a Fira Mediterrània de Manresa


El president de la Generalitat, Quim Torra, ha traslladat aquest dijous amb una piulada a la xarxes socials "tot el suport del Govern" a la direcció i al professorat de l'IES El Palau de Sant Andreu de la Barca (Baix Llobregat). Ho ha publicat així al seu compte de Twitter després que una cinquantena de persones l'hagin escridassat quan ha anat a visitar el centre. "Han de poder tirar endavant el seu projecte educatiu amb total tranquil·litat i llibertat; els mestres són el més important que tenim en aquest país", ha afegit el cap de l'executiu català al missatge. En una mateixa línia s'ha expressat, en roda de premsa des de L'Hospitalet de Llobregat, la portaveu del Govern, Elsa Artadi, que ha emmarcat la trobada en una visita "privada" amb el claustre. "Era una aproximació per realment entendre com estan, per donar recolzament i tenir contacte de primera mà, per entendre la complexitat de la situació", ha assegurat Artadi.  La portaveu ha insistit en el caràcter privat de la visita de Torra i del conseller Josep Baragalló al centre per "treure el focus" de l'IES Palau i de la tasca educativa dels centres –"i en aquí ens hem de responsabilitzar tots"-. "Una pressió que no haurien de tenir els mestres d'aquest país", ha insistit arran de la situació judicial d'alguns docents derivada de l'1-O.

Summary: Torra trasllada "tot el suport" del Govern al professorat de l'IES El Palau de Sant Andreu de la Barca


El president de l'Acadèmia del Cinema Espanyol, Mariano Barroso, ha anunciat aquest dimarts que convocaran "de forma immediata" una taula per la "reconstrucció" de les indústries culturals, on hi estaran convidats els professionals de les arts escèniques, els editors, els músics "i la resta de companys" del sector. En una carta dirigida als seus associats, Barroso ha fet pública la seva intenció de convocar-la amb o sense el Ministeri de Cultura, al qual "traslladaran" la iniciativa, com també a la Presidència del govern espanyol. El president de l'Acadèmia afirma que el seu col·lectiu "voldrà jugar un paper decisiu" quan passi el "núvol espès" del coronavirus i comenci la "fase" de la recuperació general i particular del món cultural. "Aquest núvol espès i negre desapareixerà en un dia no gaire llunyà. I donarà pas a una nova llum i una nova etapa en què, entre tots, haurem de recompondre tot el que s'ha perdut", sosté Barroso. L'Acadèmia vol que el món del cinema sigui protagonista d'aquesta nova fase, i per això d'entrada convocarà pel seu compte una "taula de reconstrucció de les indústries culturals". És una iniciativa que impulsarem de forma immediata, i així ho traslladarem al Ministeri de Cultura i a la Presidència del Govern (espanyol)", explica el seu president.  Barroso recorda que malgrat el "consum massiu de cinema i audiovisual" que s'està registrant durant l'estat d'emergència, el sector és un dels que es troba en una "paràlisi" més completa des de l'instant que es van decretar les mesures de distanciament social. "Assumim aquesta realitat. Som desenes de milers de persones les que englobem la indústria del cinema i l'audiovisual espanyol. I volem ser en aquesta etapa per qui ho necessiti".  Al marge de l'anunci d'aquesta convocatòria imminent d'una taula de crisi, Barroso també ha apuntat que el web de l'Acadèmia inclourà properament "una sèrie d'iniciatives" que ja s'han posat en marxa per fer front al confinament.

Summary: L'Acadèmia del Cinema espanyol convocarà una taula per la "reconstrucció" de les indústries culturals


La diputada cupaire se centrarà ara en l'ajuntament de Barcelona en defensa d'un "municipalisme compromès i rupturista"  ACN Barcelona.-Eulàlia Reguant ha presentat aquest dimecres la seva renúncia a l'acta de diputada al Parlament. D'aquesta manera, la diputada de l'esquerra anticapitalista centrarà a partir d'ara l'activitat institucional només a l'ajuntament de Barcelona i posa fi així a uns mesos en què ha compaginat els dos càrrecs  -Reguant es va incorporar al consistori al juliol en substitució de Josep Garganté . "Gràcies CUP. Compromís amb la gent i la militància. Ara CUP Barcelona, municipalisme compromès i rupturista també #perlarepública", ha escrit Reguant en una piulada al seu compte personal en adjuntar una fotografia amb la renúncia a l'acta. Al text que ha presentat aquest dimecmres, la diputada anticapitalista insta el Parlament a tramitar la seva baixa.  Reguant era la quarta a la llista de la CUP Capgirem Barcelona, que va treure tres regidors el maig del 2015. Amb la marxa de Garganté, Reguant va entrar al consistori però de forma gradual. La proposta inicial era abandonar el Parlament l'endemà de l'1-O però finalment ha mantingut l'escó fins al ple d'aquest dimarts. Reguant va defensar al juny que assumia fer el pas a l'ajuntament perquè el seu "primer compromís" electoral era amb la llista municipal.

Summary: Reguant renuncia a l'acta de diputada al Parlament


L’excap d’informatius de Canal 9, Lluís Motes, ha demanat aquest dilluns perdó a les famílies de les víctimes de l’accident del metro de València de l’any 2006, en el qual varen morir 43 persones. Motes ha iniciat la seva compareixença davant la comissió d’investigació a les Corts Valencianes demanant perdó a les famílies “perquè no vàrem ser els millors, no vàrem fer el millor treball” i ha reconegut que la informació que es va fer sobre la tragèdia és “francament millorable” però en cap cas “malintencionada” ni “indigna”. L’excap d’informatius ha dit que varen ser dies intensos i de negociacions, ha diluït la seva responsabilitat sobre les decisions de cobertura de l’accident i ha assenyalat que el criteri de la direcció va ser el de no crear alarma social.  També en l’inici de la intervenció, Motes ha advertit que no anava a consentir per part dels portaveus dels grups parlamentaris “lliçons de periodisme” com tampoc ell anava a donar lliçons de política.  L’excap d’informatius ha descrit l’accident com el pitjor moment que ha viscut en 24 anys de professió i ha afegit que ser cap d’informatius d’una televisió pública és “la pitjor tortura”.  Motes ha indicat que varen ser dies intensos i desagradables, de tensions internes i ha dit que s’equivoca qui pensi “que el director d’informatius té un poder omnímode sobre els continguts” i ha insinuat que va ser cessat del seu càrrec dos mesos després “producte d’aquella crisi”.  L’exresponsable dels informatius de Canal9 ha descrit les informacions per minuts d’aquell dia i ha dit que el problema va ser la manca d’informació i que en una televisió pública “la versió oficial és l’única on et pots agafar”. Motes ha dit que no va poder donar veu a les víctimes i les seves concentracions perquè quan es varen produir ell ja estava cessat. “Les noticies tenen fases, la primera és la dels fets, després la del dol i després la de les versions i en la de les versions jo ja no estava”, ha dit.  Lluís Motes ha dit que el criteri de cobertura per part de la direcció en tot moment va ser “no alarmar a la població” però que ell hauria dedicat més espai. En tot cas, ha negat manipulació i ha dit que sempre explicaven el que se sabia. Amb tot, ha reconegut que “una televisió pública es troba molt mediatitzada pel poder polític, aquí i en qualsevol lloc”.

Summary: L’excap d’informatius de Canal 9 demana perdó per la cobertura de l’accident de metro però eludeix responsabilitats


En Comú Podem ha registrat aquest dijous al Congrés una petició de compareixença del ministre de l’Interior, Juan Ignacio Zoido, per informar dels tràmits que seguirà per fer efectiu l’accés dels Mossos a l’Europol, segons ha informat el portaveu de la confluència, Xavier Domènech. En roda de premsa, Domènech ha destacat que el ministre es va comprometre inicialment a fer possible aquest accés, malgrat que després els ministres Sáenz de Santamaría, Catalá i Méndez de Vigo van fer “una sèrie de declaracions contradictòries que no creiem que ajudin en res a donar seguretat”. “És incomprensible que allò que s’ha confirmat per a l’Ertzaintza no es doni per als Mossos d’Esquadra”, ha dit Domènch en relació a l’acord pel qual la policia basca pot accedir a aquestes dades. El portaveu d’En Comú Podem ha recordat que la mateixa Europol ha confirmat que aquesta integració dels Mossos no suposen cap problema, i que el sindicat Eurocop apunta que la integració “s’hagués hagut de produir fa molt de temps”. Segons Domènech, a la compareixença cal que el ministre “confirmi” que aquest accés dels Mossos a l’Europol “es donarà amb certa celeritat”. “Que no es jugui més al disbarat de les declaracions en una matèria tan sensible”, ha dit. En aquest sentit, ha apuntat que la picabaralla per l’accés dels Mossos a l’Europol “no ajuda en la lluita antiterrorista” i “no ha de ser objecte de negociació política de cap tipus”. “Això ha de ser una mesura simplement d’efectivitat en la lluita contra el terrorisme”, ha dit.

Summary: En Comú Podem demana la compareixença de Zoido per abordar l’accés dels Mossos a Europol